<!DOCTYPE html PUBLIC "-//W3C//DTD XHTML 1.0 Transitional//EN" "http://www.w3.org/TR/xhtml1/DTD/xhtml1-transitional.dtd">
<!--[1,437,238] published at 2010-05-28 15:30:17 from #150 by system-->
<!DOCTYPE html PUBLIC "-//W3C//DTD XHTML 1.0 Transitional//EN" "http://www.w3.org/TR/xhtml1/DTD/xhtml1-transitional.dtd">
<html xmlns="http://www.w3.org/1999/xhtml">
<head>
<meta http-equiv="Content-Type" content="text/html; charset=UTF-8" />
<title>资讯详情</title>
<body>
<p>
味甘，气平，性缓。入足太阴脾、足阳明胃经。备冲和之正味，秉淳厚之良资，入金木两家之界，归水火二气之间，培植中州，养育四旁，交媾精神之妙药，调济气血之灵丹。
</p>
</hr>
<p>
《伤寒》炙甘草汤，甘草四两，桂枝三两，生姜三两，大枣十二枚，人参二两，生地一斤，阿胶二两，麻仁半升，麦冬半升，清酒七升，水八升，煮三升，去渣，入阿胶，消化，温服一升，日三服，一名复脉汤，治少阳伤寒，脉结代，心动悸者。以少阳甲木，化气于相火，其经自头走足，循胃口而下两胁，病则经气上逆，冲逼戊土，胃口填塞，碍厥阴风木升达之路，木郁风作，是以心下悸动。其动在胃之大络，虚里之分，正当心下。经络壅塞，营血不得畅流，相火升炎，经络渐而燥涩，是以经脉结代。相火上燔，必刑辛金，甲木上郁，必克戊土，土金俱负，则病转阳明，而中气伤矣。甲木之升，缘胃气之逆，胃土之逆，缘中气之虚。参、甘、大枣，益胃气而补脾精，胶、地、麻仁，滋经脉而泽枯槁，姜、桂，行营血之瘀涩，麦冬清肺家之燥热也。
甘草泻心汤，甘草四两，大枣十二枚，半夏半升，黄连一两，黄芩三两，干姜三两，治太阳伤寒中风，下后心下痞鞭鞭，干呕心烦，谷不化，腹中雷鸣下利者。以下后中气虚寒，水谷不消，土木皆郁，升降倒行；脾陷而贼于乙木，则腹中雷鸣而下利；胃逆而贼于甲木，则心下痞鞭鞭而干呕；君相火炎，宫城不清，是以心烦。甘、姜、大枣，温补中气之虚寒，芩、连清泄上焦之烦热，半夏降胃逆而止干呕也。</br>
四逆汤，甘草二两，干姜一两半，附子生、一枚，治太阴伤寒，脉沉腹胀，自利不渴者。以寒水侮土，肝脾俱陷，土被木贼，是以腹胀下利。附子温补其肾水，姜、甘，温补其脾土也。脾主四肢，脾土湿寒，不能温养四肢，则手足厥冷。四肢温暖为顺，厥冷为逆，方以甘草而君姜、附，所以温中而回四肢之逆，故以四逆名焉。治少阴病，膈上有寒饮，干呕者。以其肾水上凌，火土俱败，寒饮泛滥，胃逆作呕。姜、甘、附子，温补水土而驱寒饮也。治厥阴病，汗出，外热里寒，厥冷下利，腹内拘急，四肢疼者。以寒水侮土，木郁贼脾，微阳不归，表里疏泄。姜、甘、附子，温补水土，以回阳气也。
通脉四逆汤，甘草、干姜各三两，生附子一枚，治少阴病，下利清谷，手足厥逆，脉微欲绝者。以寒水侮土，木郁贼脾，是以下利；脾阳颓败，四肢失温，是以厥逆；经气虚微，是以脉微欲绝。姜、甘、附子，温补里气而益四肢之阳也。治厥阴病，下利清谷，里寒外热，汗出而厥者。以水土寒湿，木郁贼脾，微阳不敛，表里疏泄。姜、甘、附子，温暖水土，以达木郁也。</br>
四逆散，甘草、枳实、柴胡、芍药等分，为末，饮服方寸匕，治少阴病，四逆者。以水寒木枯，郁生风燥，侵克脾土，中气痞塞，不能四达。柴、芍，清其风木，甘草补其中气，枳实泄其痞满也。</br>
甘草干姜汤，甘草四两，干姜二两，治伤寒汗后，烦躁吐逆，手足厥冷者。以汗后火泄土败，四肢失养，微阳离根，胃气升逆。甘草、干姜，补土温中，以回升逆之阳也。</br>
《金匮》甘草附子汤，甘草二两，附子二枚，白术二两，桂枝四两，治风湿相搏，骨节疼烦，汗出短气，小便不利，恶风不欲去衣，或身微肿者。以水寒土湿，木郁不能行水，湿阻关节，经络不通，是以痛肿；湿蒸汗泄，卫阳不固，故恶风寒。术、甘，补土燥湿，桂枝疏木通经，附子温其水寒也。
甘草麻黄汤，甘草二两，麻黄四两，治里水，一身面目黄肿，小便不利者。以土湿不能行水，皮毛外闭，溲尿下阻，湿无去路，淫蒸肌肤，而发黄肿。甘草补其土，麻黄开皮毛而泄水湿也。</br>
《伤寒》调胃承气汤，甘草二两，大黄三两，芒硝半斤，治太阳伤寒三日，发汗不解，蒸蒸发热，属阳明者。以寒闭皮毛，经郁发热，汗出热泄，病当自解；发汗不解，蒸蒸发热者，此胃阳素盛，腑热内作，将来阳明之大承气证也。方其蒸蒸发热之时，早以甘草保其中，硝、黄，泄其热，胃气调和，则异日之腑证不成也。</br>
《金匮》白头翁加甘草阿胶汤，白头翁、黄连、黄柏、秦皮各三两，甘草、阿胶各二两，治产后下利虚极者。以产后亡血木燥，贼伤脾土，而病下利。白头翁以清其湿热，甘草补其脾土，阿胶润其风木也。</br>
《伤寒》甘草汤，生甘草二两，治少阴病二三日，咽痛者。少阴水旺，二火俱腾，上行清道，是以咽痛。生甘草泄热而消肿也。
甘草粉蜜汤，甘草二两，铅粉一两，蜜四两，水三升，煮甘草，取二升，入粉、蜜，煎如薄粥，治蛔虫为病，吐涎心痛，发作有时者。以土弱气滞，木郁虫化。甘草补土，白粉杀虫，蜂蜜润燥而清风，滑肠而下积也。</br>
</p>
</body>
</html>